[pic] | COMISIA COMUNITĂŢILOR EUROPENE |

Bruxelles, 3.7.2009

COM(2009) 337 final

PROIECT PRELIMINAR DE BUGET RECTIFICATIV NR. 8 LA BUGETUL GENERAL 2009

SITUAȚIA CHELTUIELILOR PE SECȚIUNI Secțiunea III - Comisia

PROIECT PRELIMINAR DE BUGET RECTIFICATIV NR. 8 LA BUGETUL GENERAL 2009

SITUAȚIA CHELTUIELILOR PE SECȚIUNI Secțiunea III - Comisia

Având în vedere:

- Tratatul de instituire a Comunității Europene, în special articolul 272,

- Tratatul de instituire a Comunității Europene a Energiei Atomice, în special articolul 177,

- Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene[1], astfel cum a fost modificat ultima dată prin Regulamentul (CE) nr. 1525/2007 al Consiliului[2], în special articolul 37,

Comisia Europeană prezintă autorității bugetare proiectul preliminar de buget rectificativ nr. 8 la bugetul 2009.

CUPRINS

1. Introducere 4

2. Febra catarală ovină 4

3. Reactorul cu flux ridicat 5

4. EUROPOL 6

5. EUROJUST 7

6. OLAF 8

TABEL RECAPITULATIV, PE RUBRICI, AL CADRULUI FINANCIAR 10

MODIFICĂRI LA SITUAȚIA CHELTUIELILOR PE SECȚIUNI

Modificările la situația cheltuielilor pe secțiuni sunt trimise separat prin intermediul sistemului SEI-BUD. Cu titlu informativ, se atașează ca anexă la buget o versiune în limba engleză a modificărilor la situația cheltuielilor pe secțiuni.

1. INTRODUCERE

Proiectul preliminar de buget rectificativ (PPBR) nr. 8 pentru anul 2009 cuprinde următoarele elemente:

- majorarea cu 49 340 000 EUR a creditelor de angajament de la postul bugetar 17 04 01 01 Programe de eradicare și monitorizare a bolilor animalelor și supravegherea stării fizice a animalelor care pot constitui un risc pentru sănătatea publică, legat de un factor exterior — Noi măsuri. Această majorare este destinată consolidării bugetului pentru eradicarea febrei catarale ovine;

- crearea postului bugetar 10 04 04 02 Exploatarea reactorului cu flux ridicat (HFR) — Programe HFR suplimentare (2009-2011), cu o mențiune simbolică („p.m.”);

- crearea postului bugetar 18 05 02 03 Oficiul European de Poliție – costuri de tranziție, la care urmează să fie alocate 1 250 000 EUR în credite de plată și de angajament. Aceste credite vor fi redistribuite de la articolul bugetar 18 05 09 Prevenirea și combaterea criminalității;

- majorarea cu 3 900 000 EUR a subvenției comunitare acordate EUROJUST, din care se propune ca o sumă de 1 600 000 EUR să fie constituită din veniturile alocate provenite din recuperarea excedentului EUROJUST pentru exercițiul financiar 2008. Prin urmare, cererea de credite de angajament noi în cadrul acestui buget rectificativ se ridică la 2 300 000 EUR. Creditele de plată corespunzătoare vor proveni de la articolul 18 06 07 Justiția în materie civilă;

- modificări ale schemei de personal a OLAF care nu necesită dispoziții financiare suplimentare.

Impactul financiar net al prezentului buget rectificativ este de 51 640 000 EUR în angajamente noi, fără o cerere nouă de credite de plată.

2. FEBRA CATARALă OVINă

Începând cu a doua jumătate a anului 2006, au apărut focare de febră catarală ovină serotipul 8 și, ulterior, serotipul 1 în mai multe state membre. Febra catarală ovină este o boală cu transmitere vectorială, pentru care sacrificarea animalelor din speciile care pot fi afectate nu este, în general, o măsură adecvată, cu excepția cazurilor în care animalele sunt afectate clinic. Răspândirea acestei boli reprezintă un risc serios pentru șeptelul Comunității.

Vaccinarea este cea mai eficientă măsură veterinară pentru combaterea febrei catarale ovine, o campanie de vaccinare în masă fiind cea mai bună soluție pentru a realiza obiectivele de reducere a bolilor clinice și a pierderilor, de stopare a răspândirii bolii, de protejare a teritoriilor neafectate din statele membre și de facilitare a comerțului cu animale vii în condiții de siguranță.

Pentru a preveni în cel mai scurt timp răspândirea bolii, Comunitatea a contribuit financiar la costurile suportate de statele membre în cadrul măsurilor de urgență luate pentru a combate boala, astfel cum se prevede în Decizia 90/424/CEE[3]. Pentru anul 2008, costul total al acțiunii de vaccinare menționate anterior a fost estimat la 130 de milioane EUR. Această sumă a fost pusă la dispoziție prin intermediul bugetului rectificativ 3/2008[4].

În contextul scrisorii rectificative nr. 2 la proiectul preliminar de buget (PPB) 2009[5], Comisia a indicat faptul că ar fi necesară revizuirea nevoilor bugetare pentru 2009 în vederea eradicării febrei catarale ovine, în urma analizei execuției trecute și a evaluării situației actuale. La momentul respectiv, s-a estimat că ar fi necesară o sumă suplimentară de 100 de milioane EUR pe lângă cele 62 de milioane EUR propuse în PPB 2009.

Pe baza cererilor actualizate ale statelor membre și a sumelor care nu au fost încă alocate, Comisia caută angajamente suplimentare în valoare de 49 340 000 EUR. Nu sunt necesare credite de plată suplimentare pentru 2009.

3. REACTORUL CU FLUX RIDICAT

La 19 februarie 2004, Consiliul a adoptat un program suplimentar de cercetare pentru o perioadă de trei ani care să fie implementat de Centrul Comun de Cercetare pentru Comunitatea Europeană a Energiei Atomice (2004-2006) privind operarea reactorului cu flux ridicat (HFR) de la Petten (Țările de Jos). La 26 noiembrie 2007, Consiliul a acordat o prelungire cu un an (2007) a acestui program suplimentar. Prin urmare, programul a expirat la 31 decembrie 2007. Operarea HFR a continuat în cursul anului 2008 fără un program suplimentar de cercetare, în timp ce s-au depus eforturi pentru a întemeia operarea și exploatarea acestuia pe un regim juridic independent și mai durabil. Având în vedere că aceste eforturi au eșuat, a fost necesar să se stabilească dispoziții privind continuarea sprijinului financiar în cadrul unui nou program suplimentar de cercetare.

Noul program suplimentar de cercetare privind operarea reactorului cu flux ridicat de la Petten (HFR) a fost adoptat pentru o perioadă de trei ani începând cu 1 ianuarie 2009[6].

La momentul procedurii bugetare 2009, nu s-a putut prevedea data adoptării acestei decizii și nu a fost inclus niciun post bugetar aferent acesteia în 2009. Evoluția negocierilor a permis includerea acestui program în cadrul PPB 2010. Cu toate acestea, în prezent, trebuie să se țină cont de acesta pentru 2009.

Principalele obiective științifice și tehnice ale programului sunt următoarele:

- asigurarea operării în condiții de securitate și fiabilitate a HFR din Petten în vederea garantării disponibilității fluxului de neutroni în scopuri experimentale;

- utilizarea eficientă a HFR de către institute de cercetare cu activitate într-o gamă largă de discipline: îmbunătățirea securității reactoarelor nucleare existente, sănătatea, inclusiv dezvoltarea de izotopi medicali pentru cercetarea medicală, fuziunea nucleară, cercetarea fundamentală și formarea, precum și gestionarea deșeurilor, inclusiv posibilitatea de a studia, din punct de vedere al securității, combustibilii nucleari pentru noua generație de sisteme de reactoare.

De asemenea, reactorul este utilizat pentru producerea de radioizotopi în scopuri comerciale pentru peste 60% din cele 10 milioane de diagnostice medicale efectuate anual în Europa. Performanțele sale fac ca reactorul să constituie un instrument important pentru companiile farmaceutice europene cu activitate în acest domeniu. Mai mult decât atât, datorită localizării sale în Europa, producția reactorului este direcționată rapid spre centrele medicale europene. Acest lucru este esențial pentru izotopii cu viață scurtă cel mai frecvent utilizați.

HFR este, totodată, o instalație de formarea utilizată pentru găzduirea cercetătorilor înscriși la studii doctorale sau postdoctorale, care își desfășoară activitățile de cercetare prin programe naționale sau europene.

În acest program suplimentar se precizează că trei state membre participante, și anume Țările de Jos, Franța și Belgia vor acorda contribuții financiare vărsate la bugetul general al Uniunii Europene sub formă de venituri alocate.

Comisia nu va contribui la costurile de operare a HFR prin fonduri de la buget. Cu toate acestea, Comisia trebuie să creeze un „punct de intrare” pentru acest program printr-o mențiune simbolică „p.m.” la noul post bugetar 10 04 04 02 Exploatarea reactorului cu flux ridicat (HFR) — Programe HFR suplimentare (2009-2011).

4. EUROPOL

Decizia 2009/371/JAI a Consiliului[7] privind înființarea EUROPOL a fost adoptată oficial la 6 aprilie 2009. Decizia prevede ca EUROPOL, care a fost până acum finanțat prin contribuțiile statelor membre, să funcționeze ca agenție UE, beneficiind de finanțare comunitară începând cu 1 ianuarie 2010.

Decizia Consiliului conține o dispoziție privind finanțarea din bugetul general al Uniunii Europene a unei părți din costurile suportate de EUROPOL în 2009 care provin din tranziția către un nou cadru financiar.

Europol a pus la dispoziție o defalcare detaliată a costurilor de tranziție din 2009, care se ridică la 1 337 000 EUR. Cheltuielile care urmează să fie acoperite includ, inter alia :

- angajarea de personal temporar pentru a face față volumului de muncă din perioada cea mai aglomerată (pentru a pregăti, pe lângă volumul de muncă normal, punerea în aplicare a noilor dispoziții administrative),

- costurile de traducere a mai multe decizii ale consiliului de conducere al EUROPOL în toate limbile oficiale ale UE,

- costurile aferente tehnologiei informației și deplasărilor.

Astfel cum se prevede în actul de bază, Comisia propune să acopere o parte din aceste costuri de tranziție care se ridică la 1 250 000 EUR și care vor fi înscrise la un nou post bugetar 18 05 02 03 Oficiul European de Poliție – costuri de tranziție.

Finanțarea acestor costuri nu va avea niciun impact asupra marjei rubricii 3a deoarece atât creditele de plată, cât și cele de angajament vor fi realocate de la articolul 18 05 09 Prevenirea și combaterea criminalității.

5. EUROJUST

La 22 ianuarie 2009, Colegiul EUROJUST a aprobat o decizie de modificare a bugetului său pentru 2009 cu o sumă de 5,6 milioane EUR.

Majorarea solicitată de EUROJUST este destinată consolidării cheltuielilor administrative și operaționale ale agenției. EUROJUST are nevoie de o majorare pentru a-și acoperi costurile de funcționare în a doua jumătate a anului 2009, în special pentru nevoile de personal (pentru a evita întârziere de recrutare) și pentru măsurile de securitate (pentru noua clădire HV1). În plus, activitatea de bază a EUROJUST trebuie consolidată pentru ca agenția să sprijine în continuare coordonare și facilitarea cooperării transfrontaliere în cazurile pe care le tratează. În fine, EUROJUST trebuie să plătească restul costurilor aferente așa-numitului pachet „integrat” pentru noile incinte, astfel cum este explicat în detaliu în cele ce urmează.

Prin acest buget rectificativ și în urma unei analize detaliate, Comisia propune majorarea cu 3,9 milioane EUR a subvenției comunitare în favoarea EUROJUST.

Analiza detaliată realizată de Comisie a dus la împărțirea sumei solicitate în două părți, în funcție de costurile prioritare și neprioritare. Comisia propune acceptarea costurilor menționate de agenție drept prioritare.

Prin urmare, subvenția comunitară pentru 2009 va trece de la 22,5 milioane EUR la 26,4 milioane EUR. Majorarea propusă este defalcată pe titluri după cum urmează:

Titlul 1: 1,24 milioane EUR

Creditele existente la Titlul 1 sunt suficiente pentru a acoperi salariile până la sfârșitul anului pentru toți cei 130 de agenți temporari (AT) și cei 12 agenți contractuali (AC) care sunt în prezent în funcție. Până la sfârșitul anului, Eurojust intenționează să recruteze încă 14 AT (numărul lor total ajungând la 144), în limitele schemei sale de personal, astfel cum este autorizată în prezent, precum și încă 30 de AC (42 în total), care erau deja prevăzuți în cererea agenției din cadrul PPB 2009. Creditele suplimentare pentru personal sunt destinate acoperirii salariilor acestor noi membrii ai personalului (940 000 EUR), precum și a serviciilor suplimentare de secretariat și provizorii utilizate pentru a asigura continuitatea activităților (300 000 EUR).

Titlul 2: 1,75 de milioane EUR , din care 1,1 milioane EUR pentru pachetul integrat care nu a fost încă plătit și 0,65 milioane EUR pentru costuri în domeniul securității.

Astfel cum a propus statul membru gazdă, s-a decis că EUROJUST se va muta în perioada 2008-2012 (o parte a agenției s-a mutat la 1.12.2008) într-o nouă clădire numită „Haagse Veste 1” (HV1), pe care EUROJUST o împarte cu Tribunalul Penal Internațional. În octombrie 2008, s-a ajuns la un acord cu statul membru gazdă cu privire la această mutare, în special în legătură cu așa-numitul pachet „integrat” pentru acoperirea costurilor de instalare în noua clădire (pereți, podele, uși și echipamente pentru serverele informatice) pentru o sumă totală de 3,5 milioane EUR (estimare revizuită). În timp ce EUROJUST a putut finanța o parte din aceste costuri din bugetul său pe 2008, o sumă de 1,1 milioane EUR rămâne să fie finanțată în 2009, ceea ce nu a fost prevăzut în bugetul 2009.

Dat fiind că acordul prevede și preluarea de către EUROJUST a tuturor costurilor legate de securitatea clădirii HV1, este nevoie de o majorare în vederea recrutării personalului de securitate necesar (aceste costuri vor fi împărțite cu Tribunalul Penal Internațional). Alocările actuale nu acoperă aceste nevoi decât pentru 4,5 luni, solicitându-se astfel o majorare de 0,65 milioane EUR.

Titlul 3: 0,91 milioane EUR

Această sumă corespunde următoarelor aspecte:

- majorarea în vederea reuniunilor de coordonare datorită creșterii numărului de cazuri EUROJUST cu 30% (400 000 EUR);

- nevoia de a dispune de un expert național detașat (END) pentru fiecare din cele 27 de birouri naționale, ceea ce presupune încă 14 END (250 000 EUR); precum și

- o sumă suplimentară de 260 000 EUR pentru proiectele informatice, din care 164 000 EUR pentru lucrările de pregătire a infrastructurii securizate de comunicare, în lumina noii decizii EUROJUST din 16 decembrie 2008[8] (conectarea statelor membre) și o sumă de 96 000 EUR pentru controalele de securitate.

Astfel cum s-a explicat mai sus, Comisia propune majorarea cu 3,9 milioane EUR a subvenției comunitare în favoarea EUROJUST. Se propune ca 1,6 milioane EUR din această sumă să fie acoperite din veniturile alocate provenite din recuperarea excedentului înregistrat de EUROJUST în exercițiul financiar 2008. Prin urmare, cererea de credite noi în cadrul acestui buget rectificativ se ridică la 2,3 milioane EUR.

Se propune înscrierea în buget a creditelor suplimentare după cum urmează:

18 06 04 01 EUROJUST — Subvenție la titlurile 1 și 2, 1 390 000 EUR;

18 06 04 02 EUROJUST — Subvenție la titlul 3, 910 000 EUR.

Creditele de angajament vor proveni din marja disponibilă în 2009 sub plafonul rubricii 3a.

Creditele de plată corespunzătoare vor proveni de la articolul 18 06 07 Justiția în materie civilă.

6. OLAF

După instituirea OLAF, a intervenit necesitatea de a recruta rapid un număr important de specialiști pregătiți în domeniul luptei antifraudă, care nu erau disponibili în cadrul serviciilor Comisiei. Prin urmare, autoritatea bugetară a transformat, în 2003, un număr mare de posturi permanente în posturi temporare pentru a permite oficiului să devină operațional în cel mai scurt timp.

Au fost angajați numeroși agenți temporari. Pe măsură ce acești agenți se apropie de sfârșitul contractelor, OLAF trebuie să ia măsuri pentru a evita plecările în masă ale acestora și pierderea know-how-ului dobândit în timp.

O primă măsură temporară a constat în reînnoirea contractelor temporare care s-au transformat în contracte pe perioadă nedeterminată. Cu toate acestea, singura soluție pe termen lung ar fi creșterea de-a lungul timpului a ponderii funcționarilor în raport cu agenții temporari.

În această perspectivă, Comisia și asociațiile personalului au încheiat, în 2007, un acord în vederea lansării de concursuri externe și interne pentru a facilita recrutarea agenților temporari ai OLAF în calitate de funcționari. Concursurile externe vor pune la dispoziție candidați admiși care nu lucrează în prezent ca agenți temporari în cadrul OLAF, reprezentând astfel o sursă suplimentară de specialiști calificați în vederea recrutărilor viitoare.

Rezultatele concursurilor externe (AD11, AD8, AST4) sunt acum disponibile, în timp ce concursurile interne (AD10, AD8) au fost lansate și sunt încă în curs de desfășurare.

Schema de personal a OLAF trebuie acum adaptată pentru a permite recrutarea candidaților admiși ai acestor concursuri în calitate de funcționari. Dat fiind că nu pot fi recrutați funcționari pentru posturi temporare, este necesar să se dispună atât de posturi permanente, cât și de posturi temporare pentru o perioadă de timp limitată astfel încât agenții temporari să poată fi recrutați în posturi permanente.

Prin urmare, Comisia propune integrarea primelor modificări necesare ale schemei de personal a OLAF în vederea facilitării progreselor în recrutarea candidaților admiși ai concursurilor externe care au fost deja finalizate. Cu toate acestea, nu sunt necesare credite suplimentare deoarece nu va fi plătit decât un singur salariu în orice moment, ceea ce face ca prezentul proiect preliminar de buget rectificativ să fie neutru din punct de vedere bugetar.

Schema de personal propusă implică alocarea a 12 posturi AD11 suplimentare permanente fără a presupune contribuții financiare.

PPB 2010 integrează deja reducerea numărului echivalent de posturi temporare AD11 în cadrul schemei de personal a OLAF. Cu alte cuvinte, schema de personal pentru 2010 nu prezintă nicio creștere a numărului de posturi în comparație cu 2009.

Odată ce vor fi finalizate toate concursurile și se va cunoaște numărul posturilor temporare care trebuie transformate în posturi permanente, în funcție de proporția agenților temporari ai OLAF pe listele de candidați admiși relevante, Comisia va propune măsurile bugetare necesare.

Schema de personal revizuită este inclusă în anexa la buget.

TABEL RECAPITULATIV, PE RUBRICI, AL CADRULUI FINANCIAR

Cadrul financiar Rubrică/subrubrică | Cadrul financiar 2009 | Buget 2009 (inclusiv BR 1-5 și PPBR 6-7) | PPBR 8/2009 | Buget 2009 (inclusiv BR 1-5 și PPBR 6-8) |

|Angajamente |Plăți |Angajamente |Plăți |Angajamente |Plăți |Angajamente |Plăți | | 1. DEZVOLTARE DURABILĂ | | | | | | | | | | 1a. Competitivitate pentru creștere economică și ocuparea forței de muncă |13 272 000 000 | |13 768 997 000 |11 100 585 513 | | |13 768 997 000 |11 100 585 513 | |1b. Coeziune pentru creștere economică și ocuparea forței de muncă |48 428 000 000 | |48 426 884 669 |34 963 348 789 | | |48 426 884 669 |34 963 348 789 | | Total | 61 700 000 000 | |62 195 881 669 | 46 063 934 302 | | |62 195 881 669 | 46 063 934 302 | | Marjă[9] | | |4 118 331 | | | |4 118 331 | | | 2. CONSERVAREA ȘI GESTIONAREA RESURSELOR NATURALE | | | | | | | | | | Din care cheltuieli legate de piață și plăți directe |46 679 000 000 | |41 131 356 325 |41 083 823 325 | 49 340 000 | |41 180 696 325 |41 083 823 325 | | Total | 57 639 000 000 | |56 721 437 011 | 52 566 129 680 | 49 340 000 | |56 770 777 011 | 52 566 129 680 | | Marjă | | |917 562 989 | | | |868 222 989 | | | 3. CETĂȚENIE, LIBERTATE, SECURITATE ȘI JUSTIȚIE | | | | | | | | | | 3a. Libertate, securitate și justiție |872 000 000 | |863 925 000 |617 440 000 |2 300 000 | |866 225 000 |617 440 000 | |3b. Cetățenie |651 000 000 | |772 125 542 |800 122 542 | | |772 125 542 |800 122 542 | | Total | 1 523 000 000 | |1 636 050 542 | 1 417 562 542 | 2 300 000 | |1 638 350 542 | 1 417 562 542 | | Marjă[10] | | |8 112 000 | | | |5 812 000 | | | 4. UE CA ACTOR GLOBAL[11] |7 440 000 000 | | 8 103 930 360 | 8 324 169 158 | | | 8 103 930 360 | 8 324 169 158 | | Marjă | | | -419 930 360 | | | | -419 930 360 | | | 5. ADMINISTRAȚIE[12] |7 699 000 000 | |7 700 730 900 | 7 700 730 900 | | |7 700 730 900 | 7 700 730 900 | | Marjă | | | 76 269 100 | | | | 76 269 100 | | | 6. COMPENSAȚII | 210 000 000 | |209 112 912 | 209 112 912 | | |209 112 912 | 209 112 912 | | Marjă | | | 887 088 | | | | 887 088 | | | TOTAL | 136 211 000 000 | 121 901 000 000 | 136 567 143 394 | 116 281 639 494 | 51 640 000 | |136 618 783 394 | 116 281 639 494 | | Marjă | | |587 019 148 | 8 019 523 048 | | |535 379 148 | 8 019 523 048 | |

[1] JO L 248, 16.9.2002, p. 1.

[2] JO L 343, 27.12.2007, p. 9.

[3] JO L 224, 18.8.1990, p.19.

[4] JO L 208, 5.5.2008, p.1.

[5] SEC(2008) 2707, 28.10.2008.

[6] Decizia 2009/410/Euratom a Consiliului, JO L 132, 29.5.2009, p. 15

[7] JO L 121, 15.5.2009, p.37.

[8] JO L 138, 4.6.2009, p.14.

[9] Fondul european de adaptare la globalizare (FEAG) nu este inclus în calculul marjei de la rubrica 1a.

[10] Valoarea Fondului de solidaritate al Uniunii Europene (FSUE) este înscrisă prin adăugare la rubricile relevante, astfel cum este prevăzut în AI din 17 mai 2006 (JO C 139, 14.6.2006).

[11] Marja pentru 2009 prevăzută la rubrica 4 nu ia în considerare creditele referitoare la Rezerva pentru ajutoare de urgență sau mobilizarea Instrumentului de flexibilitate.

[12] Pentru calcularea marjei sub plafonul prevăzut la rubrica 5, se ia în considerare nota de subsol (1) din cadrul financiar 2007-2013 pentru suma de 78 de milioane EUR privind contribuțiile personalului la sistemul de pensii.